open-index/open-wikipedia-markdown huggingface dataset:
סרגל (קבוצת כוכבים)

**סרגל** הוא קבוצת כוכבים קטנה ועמומה בשמי הדרום שהוגדרה על ידי האסטרונום ניקולא לואי דה לאקאי במאה ה-18 כחלק מהגדרת קבוצות כוכבים חדשות לכיסוי אזורים בשמי הדרום שלא היו משויכים לאף קבוצה. הכוכב הבהיר ביותר בקבוצה הוא מדרגת בהירות נראית 4.0 ומיקומה בין הקבוצות הבולטות עקרב וזאב מאפיל עליה אפילו יותר. הקבוצה נקראה במקור "Norma et Regula" שפרושם סרגל זווית וסרגל מידה ששימשו כלי נגרות או כלי שרטוט. שינויים בגבולות הקבוצה העבירו את כוכביה הבהירים ביותר לקבוצת עקרב ולכן אין בקבוצה כוכבים המסומנים באותיות α ו-β.

## כוכבים מעניינים
**γ בסרגל** הוא כוכב כפול אופטי הכולל כוכב צהוב במרחק של כ-130 שנות אור עם בהירות נראית מדרגה 4 וכוכב כתום במרחק של כ-1400 שנות אור עם בהירות מדרגה 5. קל להפריד את הזוג באמצעות משקפת. באמצעות טלסקופ ניתן להבחין שקרוב לכוכב הבהיר יותר יש כוכב נוסף, גם הוא אינו קשור לאף אחד משני הכוכבים.

**ε בסרגל** הוא כוכב זוגי במרחק של כ-400 שנות אור, המורכב מכוכבים כחולים עם בהירויות מדרגות 4.5 ו-6.7. תצפיות ספקטרוסקופיות העלו שכל אחד משני הכוכבים הוא בעצמו כפול כך שהמערכת כוללת ארבעה כוכבים.

**<sup>1</sup>ι בסרגל** הוא כוכב זוגי במרחק של כ-140 שנות אור המורכב מזוג כוכבים לבנים - כחלחלים עם בהירות מדרגות 5.6 ו-5.8 הניתנים להפרדה רק בטלסקופ מקצועי. צמוד אליהם ניתן להבחין באמצעות טלסקופ חובבים, כוכב שנמצא למעשה במרחק של 55 שנות אור והוא אינו קשור לזוג הבהיר יותר.

## גרמי שמיים מעניינים נוספים
NGC-6087 הוא צביר כוכבים במרחק של כ-3500 שנות אור, הכולל כ-35 כוכבים בדרגת בהירות סביב 6 וניתנים לצפייה במשקפת. הצביר נמצא מזרחית ל-1ι בסרגל. במרכז הצביר נמצא הכוכב S בסרגל שהוא משתנה קפאידי שבהירותו נעה בין דרגות 6.1 ו-6.8 במחזוריות של 9 ימים ו-18 שעות.

NGC-6067 הוא צביר כוכבים נוסף הנמצא בערך באמצע המרחק בין γ בסרגל ובין 1ι בסרגל. הצביר כולל כ-100 כוכבים, ובתנאי צפייה מיטביים ניתן להבחין בו בעין ככתם עם בהירות מדרגה 5.5.

 

## קישורים חיצוניים

* 

## הערות שוליים

קטגוריה:קבוצות כוכבים
קטגוריה:14 קבוצות הכוכבים של ניקולא לואי דה לאקאי
ישראל בר-און

**ישראל בר־און** (נולד ב־31 בינואר 1989) הוא זמר, מלחין ופזמונאי ישראלי, זוכה העונה השישית של תוכנית המציאות "כוכב נולד".

## ביוגרפיה
בר־און נולד וגדל בשכונה ה' בבאר שבע.

ב־2007 ניצח בתחרות כישרונות של אזור הדרום בתחום הזמר שנערכה ב"מרכז הצעירים" בבאר שבע. בתחרות זו, הנשפטת על ידי צוות שופטים שחלקו מגיע מתחום המוזיקה, שרים המתחרים רק שירים מקוריים.

בר־און הגיע בשנת 2008 למבחן בד של העונה השישית בתוכנית הטלוויזיה "כוכב נולד", צלח אותו והתקבל לנבחרת העונה. כבר במבחן הבד הראשון התבלט בר־און וזכה לתגובות נלהבות מהשופטים, והצופים בחרו אותו כמבחן הבד האהוד בעונה. במבחן בד זה שר בר־און שיר מקורי, "בדיוק כמו פעם", אותו שר גם בערב הגמר. השיר נגע בעזיבתו של בר־און את בית הוריו בעקבות יציאתו בשאלה.

במהלך העונה השישית של התוכנית "כוכב נולד" שר שירים ישראליים במגוון סגנונות. בהם בלטו: "מלח הדמעות" של אביב גפן, "הלאה" של רבקה זהר, "אני אוהב" מתוך הכבש השישה עשר ו"כמו צמח בר" של רחל שפירא. הדואט שביצע עם מעיין חג'בי לשיר "מיליונים" של אתי אנקרי נבחר על ידי הצופים לדואט האהוד ביותר בעונה.

בתחרות הגמר, שנערכה ב־26 באוגוסט 2008, התמודד מול כרמל אקמן ולי בירן ובתום התחרות הוכרז כמנצח עם 56% מהקולות בשיקלול קולות הקהל והשופטים.

לאחר גמר כוכב נולד מינה בר־און את טמירה ירדני, מפיקת כוכב נולד, לאמרגנית שלו. הוא הופיע ברחבי הארץ והשתתף בפסטיבל שירי הילדים לצד יהודית רביץ, קרן פלס וגידי גוב באותה השנה.

ב־10 בינואר 2010, כשנה וחצי לאחר התוכנית "כוכב נולד", יצא לאור אלבומו "דע מאין באת". האלבום כולל 13 שירים שבר־און כתב והלחין, בהפקתם המשותפת של יוני בלוך, דוד חמד, ובר־און עצמו.

ב־24 ביולי 2013 התפרסם לראשונה בוואלה שבר־און תובע את הזכיינית קשת, טדי הפקות וד"ר אילן רבינוביץ' שגרמו לו לסבל נפשי.

ב־19 בנובמבר 2019 הוציא בר־און סינגל חדש "פרק ב'" אותו כתב והלחין אלון פרץ.

ב־14 ביולי 2020 הוציא בר־און את השיר ״פרשת דרכים״. את השיר כתב והלחין בר־און לצד דולב פרנקל כשעל העיבוד וההפקה המוזיקלית אחראי יוני טלבי.

ב־19 במאי 2022 התארח בר־און באלבומו השני של המוזיקאי והסופר חנן יה (חנן-יה ישראל בוהדנה) בביצוע משותף לשיר "אור לחופתי" מתוכו.

ב-31 במרץ 2024, הוציא בר-און את השיר "רק להודות" בהפקתו של אור בן-עמרי. https://103fm.maariv.co.il/programs/media.aspx?ZrqvnVq=JHKIEE&c41t4nzVQ=GJL

## חיים אישיים
בין השנים 2012–2020 היה נשוי לנויה גרנות ולהם בן.

ב-2024 נישא לנועה ליבנה ובספטמבר 2025 נולדה להם בת.

## קישורים חיצוניים

* 
* 
* 
* 

## הערות שוליים

קטגוריה:זוכי כוכב נולד
קטגוריה:משתתפי פסטיבל שירי הילדים
קטגוריה:זמרים השרים בעברית
קטגוריה:יוצאים בשאלה
קטגוריה:זמרי פופ ישראלים
קטגוריה:זמרי רוק ישראלים
קטגוריה:ישראלים שנולדו ב-1989
לאונרד כצמן

**לאונרד כצמן** (2 בספטמבר 1927 - 5 בספטמבר 1996) היה מפיק, במאי ותסריטאי טלוויזיה יהודי אמריקאי.

## קורות חיים
כצמן נולד בניו יורק, והיה אחיינו של המפיק ההוליוודי האגדי סם כצמן. על אף שהצטיין במשחק הבייסבול, והיה בעל פוטנציאל להפוך לשחקן מקצועי, החליט ללכת בעקבות דודו המפורסם. בניגוד לדוד, שהתמחה ביצירת סרטי קולנוע, מיצה כצמן את כישרונו בטלוויזיה.

כצמן שימש כמפיק וכבמאי ותסריטאי במגוון סדרות טלוויזיה, בין היתר סדרת המערבון, "גאן סמוק", מערבון המדע בדיוני פרוע על המערב" (The Wild Wild West"), וווקר", אך הוא ידוע ביותר בשל השתתפותו כמפיק, ולעיתים אף כתסריטאי וכבמאי בסדרה "דאלאס", ששודרה בארצות הברית בין 1978 ל-1991. כצמן היה מועמד פעמיים, ביחד עם שני מפיקי הסדרה האחרים, פיליפ קאפיס ולי ריץ', לזכייה בפרס אמי על הפקת הסדרה "דאלאס", אך לא זכה.

בשנת 1996 היה מעורב ביצירת סרט הטלוויזיה "דאלאס: שובו של ג'יי אר", שהמשיך את עלילת הסדרה במקום בו נפסקה, אך מת בביתו שבמאליבו, קליפורניה מהתקף לב. כששודר הסרט, הוא הוקדש לזכרו.

## קישורים חיצוניים

* 

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:במאי טלוויזיה יהודים אמריקאים
קטגוריה:תסריטאי טלוויזיה יהודים אמריקאים
קטגוריה:מפיקי טלוויזיה יהודים אמריקאים
קטגוריה:אישים הקבורים בבית הקברות מאונט סיני
קטגוריה:אמריקאים שנולדו ב-1927
קטגוריה:אמריקאים שנפטרו ב-1996
מוזיקת לואו-פיי

[ממוזער|סטודיו ביתי מינימליסטי מאולתר, המורכב מציוד מ[שנות ה-80 של המאה ה-20|שנות ה-80 וה-90; יכול לשמש להקלטת מוזיקת לואו-פיי]]
**לואו-פיי** או **לו-פיי** (באנגלית: **Lo-fi**, ונכתב גם כ-**lofi**; קיצור של **low fidelity**) הוא כינוי להקלטת מוזיקה או קול באיכות נמוכה, לעיתים כדי לחסוך בעלויות ולעיתים כדי להשיג איכות שמע אותנטית יותר. 

אומני לואו-פיי רבים משתמשים במכשירי הקלטה זולים ובסיסיים כדי להקליט את המוזיקה שלהם. את המונח טבע לראשונה בסוף שנות השמונים שדרן רדיו אשר הקדיש חצי שעה בתוכניתו להקלטות ביתיות תחת השם "לואו-פיי".

אמני לואו-פיי בולטים בני זמננו הם אריאל פינק, דבנדרה בנהארט, בק, אליוט סמית' ולהקת בלר.

## היסטוריה
בתחילת המאה העשרים היה נהוג במדינות שונות בעולם להקליט הקלטות שטח של מוזיקת פולק. תיאור מוזיקה זו כ-"לואו-פיי" אינו מדויק, שכן ההקלטות נעשו אומנם באיכות ירודה, אך הדבר לא נעשה בשל בחירה מודעת אלא משום שההקלטה נעשתה תוך שימוש בציוד נייד.

ב-1975 שחרר בוב דילן תקליט בשם The Basement Tapes (בעברית: קלטות המרתף) שהוקלט בשנת 1967 ללא כוונה להוציאו לאור. תקליט זה מהווה במידת מה אבן דרך בהתפתחות הלואו-פיי, שכן איכותו הנמוכה היא חלק ברור מערכה של ההקלטה. יחד עם צמיחת הלואו-פיי התפתח שוק מיוחד של איסוף גרסאות בוטלג (הפצה 'מחתרתית'). הרדיפה אחר איכות אותנטית הובילה מוזיקאים לפרסם גרסאות באיכות בסיסית יותר של אלבומיהם. לו ריד, למשל, פרסם גרסת לואו-פיי מיוחדת לאלבום של להקתו, הוולווט אנדרגראונד. מאפייניו הם סאונד ביתי, גולמי, לא מעובד, המוקלט באמצעים טכנולוגיים זולים ועממיים.

בתחילת שנות השמונים, נפוצה טכנולוגיית הקסטות עם הופעת אמצעים כגון מכשיר הטייפ Portostudio בעל ארבעת הערוצים.
הלואו-פיי, על הצרימות והדלות הטכנולוגית שלו הפך לכלי ביטוי כנגד הסאונד הפופ, המלוטש, שנחשב לאותנטי פחות בעיני חלק מהמאזינים.

בשנות התשעים בלט אמן מוזיקת הפולק אליוט סמית' אשר פרסם את אלבומיו הראשונים בסגנון הלואו-פיי פולק, והיה לאחד מאמני הלואו-פיי פולק הנודעים והמשפיעים ביותר. איכויות הלואו-פיי התאימו לסגנונו המוזיקלי ייחודי.

בשנת 2017, תרם יוצר היוטיוב "ChilledCow" (לימים, ) רבות להעלאת המודעות התרבותית לז׳אנר הלואו-פיי עם העלאתו של שידור חי תחת השם  "lo-fi hip-hop radio - beats to relax/study to" (בעברית: ״רדיו היפ-הופ לואו-פיי - מקצבים להירגע/ללמוד איתם״), ובו מוצג סרטון אנימציה אינסופי של נערה הלומדת מתוך מחברתה תוך כדי האזנה למוזיקת לואו-פיי באזניות. שידור זה, אשר נמשך ברציפות, וכמעט ללא הפסקות, הפך פופולרי במיוחד בקרב תלמידים וסטודנטים אשר בוחרים להאזין למוזיקה המתנגנת בשידור חי תוך כדי למידה. הנערה המצוירת, שזכתה לכינוי lo-fi girl, הפכה לויראלית.

בישראל ניתן להגדיר את להקת הפה והטלפיים כלהקת לואו-פיי. בשנת 2016 יצא לאור האלבום "ענבלאנס" שיצרו ענבר פרלמוטר ורם אוריון. האלבום, שהוגדר כלואו-פיי, הוקלט בדירה בלונדון, במהלך חמישה ימים בינואר 1996 על גבי קלטת ארבעה ערוצים.

## קישורים חיצוניים

## הערות שוליים

קטגוריה:רוק אלטרנטיבי
כיסוי קוד

בהנדסת תוכנה, **כיסוי קוד** (באנגלית: **Code coverage**) הוא מדד (באחוזים) המעיד עד כמה מקיפות בדיקות התוכנה את קוד התוכנה. ישנם מדדים שונים לקביעת כיסוי הקוד על פי קריטריון מוגדר כלשהו.

המדדים משמשים לקביעת איכות עומק של תהליך הבדיקה של התוכנה, כשהשאיפה היא להגיע ל-100% כיסוי: כל שורת קוד תהיה מכוסה בבדיקות, לפי קריטריון הכיסוי הנבחר. בתוכנות שהן יותר מבסיסיות יעד זה קשה מאוד להשגה בגלל בעיית התפוצצות מצבים בתוכנה.

## מדדים עיקריים
מדדים עיקריים בשימוש תעשיית התוכנה:
* **כיסוי משפטים** (*Statements Coverage)* - אחוז משפטי התוכנית (פקודות קוד המקור), שהורצו במהלך הבדיקה.
* **כיסוי מסלולים** (*Path Coverage*) - אחוז מסלולי הבקרה, שהורצו במהלך הבדיקה.
* **כיסוי תתי-שגרות** (*Function Coverage*) - אחוז תתי-השגרות בתוכנית, שהופעלו במהלך הבדיקה.
* **כיסוי הסתעפויות** (*Branching Coverage*) - אחוז ההסתעפויות (נקודות פיצול), שכוסו במהלך הבדיקה.
* **כיסוי תנאים** (*Condition Coverage*) - אחוז משפטי התנאי, שכוסו במהלך הבדיקה.
* **כיסוי כניסות ויציאות** (*Entry/Exit Coverage*) - אחוז נקודות כניסה ויציאה בתתי-שגרות, שכוסו במהלך הבדיקה.
* **כיסוי לולאות** (*Loop Coverage*) - אחוז הלולאות, שכוסו במהלך הבדיקות, כך שכל לולאה הורצה 0, 1 או כמה פעמים.

## קישורים חיצוניים
* תיאור כללי של רוב ממדי כיסוי הקוד העיקריים

קטגוריה:בדיקות תוכנה
קטגוריה:הנדסת תוכנה
לא יכול בלי

**לא יכול בלי** (באנגלית: **40 Days and 40 Nights**) היא קומדיה רומנטית על חייו של מאט סילבן בגילומו של ג'וש הארטנט, המתנזר מכל מגע מיני למשך תקופת התענית הנוצרית.

## עלילה
מאט אובססיבי בכל הקשור לחברתו לשעבר ניקול למרות שחלפו כבר 6 חודשים. אובססיה זו מונעת ממנו ליצור קשרים חדשים עם נשים. אחיו הכומר ג'ון חושב שהבעיה היא מינית וכאשר מתחילה תקופת ה"תענית" הנוצרית מחליט מאט להתנזר מכל מגע מיני למשך 40 יום.

בתחילה מאט מרוצה מהתהליך ומרגיש טוב עם עצמו. לאחר כמה ימים הוא פוגש במכבסה את אריקה והם מתחילים לצאת, אך סירובו של מאט להתנשק לאחר הפגישה לא מתקבל בקלות. בינתיים מגלים חבריו לעבודה של מאט על התנזרותו ומתחילים להמר על היום בו ישבר. לאחר שבנות המשרד שומעות גם הן על ההימורים הן מנסות בדרכים שונות לפתות אותו ולזכות בכסף. מאט מצליח לעמוד כנגד כל הפיתויים וביום האחרון מזמין את אריקה למפגש חצות בביתו כדי לסיים את ההתנזרות.

באותו יום כאשר ריאן שותפו לדירה מחליט לצאת עם חברתו, מאט מבקש ממנו שישאיר את הדלת פתוחה לאריקה ויאזוק אותו למיטה בעזרת זוג אזיקים כדי שלא יתפתה לסיים את ההתנזרות לפני בואה של אריקה. בזמן שהוא נרדם מגיעה לדירה חברתו לשעבר ניקול ששמעה על ההימורים ואונסת אותו כדי לזכות בכסף. אריקה שמגיעה מיד אחר כך כועסת על מאט ועוזבת אותו. לאחר כמה ימים חברתה של אריקה מצליחה לשכנע אותה באהבתו של מאט והם זוכים לממש אותה בסצנת הסיום.

## מחאה
למרות שהסרט מוגדר כקומדיית נעורים ואיננו מתיימר להיות רציני. סצנת האונס בסופו עוררה ביקורת רבה על הקלות בה נתפס האונס כאשר הוא מבוצע על ידי אישה ולא להפך. הסרט איננו מתייחס לאונס כאל אקט שלילי ואף רואה בו קטע קומי. ארגונים נוצריים כגון הליגה הקתולית בארצות הברית מחו כנגד הזילות שבו מוצגת תקופת התענית.

## שם הסרט
שמו של הסרט בעברית מרמז על סרט דומה מ-1999 בשם "Giving It Up" ששמו בעברית "לא יכול בלי זה", אך למרות ששני הסרטים מאותו הסוגה ובעלי עלילה דומה אין קשר ביניהם.

## שחקנים
*ג'וש הארטנט - מאט סוליבן  
*שאנין סוסאמון - אריקה סוטון
*פאולו קוסטנזו - ריאן
*ונסה שו - ניקול
*מגי ג'ילנהול - סאם
*עמנואל ווז'יי - סוזי
*מונה מזור - קנדי 
*ג'ארד פול - דאנקן

## קישורים חיצוניים
* 

* 

קטגוריה:סרטי 2002
קטגוריה:סרטי אולפני יוניברסל
קטגוריה:סרטי קומדיה רומנטית
קטגוריה:סרטי נעורים אמריקאיים
אלבטרוס עשון

**אלבטרוס עשון** (שם מדעי: *Phoebetria fusca*) הוא עוף ימי ממשפחת האלבטרוסיים. הוא נפוץ בדרום האוקיינוסים ההודי והאטלנטי, ומוצא את מזונו דרומית לקו הרוחב 30 מעלות דרום, בין דרום ניו סאות' ויילס לארגנטינה. הוא ניזון מדיונונים, מדגים, מסרטנים ומפגרי פינגווינים. משקלו כשני קילוגרמים וחצי.

צבע גופם חום - שחור. הגב מעט יותר בהיר מן הבטן. אלבטרוסים מבוגרים יותר עשויים להיות בעלי גב, צוואר ועורף בהירים יותר. הראש כהה מיתר הגוף. טבעות לבנות קטנות מקיפות את העיניים. כמו כן, בסיסי הכנפיים (אזור החיבור שלהן לגוף) לבנים גם כן. כנפיהם דקות ומחודדות בקצותיהן. הזנב הוא דמוי טריז. הפרטים פוגשים לראשונה בבן-זוג בגיל שלוש עד ארבע שנים, ומתרבים לראשונה בגיל תשע עד חמש-עשרה שנים. הבוגרים מקננים במושבות רופפות בנות 60 קנים בממוצע, או בקבוצות קטנות. במקרים נדירים יקננו האלבטרוסים ביחידות. ההזדווגות והקינון שאחריה מתרחשים אחת לשנתיים. הנקבה מטילה ביצה יחידה בסוף חודש ספטמבר, וזו נדגרת על ידי שני ההורים במשך 65 עד 75 ימים. הגוזל מואכל במשך חמישה חודשים לערך, ולאחר מכן הוא מתחיל לעוף.

אוכלוסיית האלבטרוסים העשונים כוללת כ-12,500 עד 19,000 זוגות המקננים מדי שנה (כלומר, סך של כ-30,000 זוגות מקננים, שכן האלבטרוס מקנן אחת לשנתיים). מגמת האוכלוסייה שלילית, וההערכה היא שהאוכלוסיות קטנו בכ-75 אחוזים במהלך 90 השנים האחרונות של המאה ה-20. כך למשל, אוכלוסיית האלבטרוסים הללו באי קרוזה הצטמצמה ב-58% בין 1980 ל-1995. האיומים העיקריים על המין הם לכידה כשלל לוואי של דייגים המשתמשים במערך חכות, בליעת קרסים ושקיות פלסטיק, והגעת מינים פולשים.

## קישורים חיצוניים

* אלבטרוס עשון באתר BirdLife International
* האלבטרוס העשון
* סרטון  באתר Internet Bird Collection

## הערות שוליים

קטגוריה:אלבטרוסיים
קטגוריה:עופות האיים הסאב-אנטארקטיים
קטגוריה:אוסטרליה: עופות
קוואזי-איזומטריה

בטופולוגיה של מרחבים מטריים, **קוואזי-איזומטריה** היא פונקציה f : X \rightarrow Y ממרחב מטרי X למשנהו Y, השומרת על המבנה המטרי באופן רופף, במובן הבא:
# קיימים קבועים \lambda, C כך שלכל x,x' \in X מתקיים d_Y(f(x),f(x'))  ו-d_X(x,x') ; ובנוסף לזה,
# לכל y \in Y קיימת נקודה x \in X כך ש- d_Y(f(x),y) .
משמעות התנאי הראשון היא שלפונקציה מותר לשנות את המרחק בין נקודות, אבל במידה מתונה בלבד; בפרט, אם המרחק בין נקודות גדל לאינסוף, כך גם המרחק בין התמונות שלהן. התנאי השני מכריח את הפונקציה לכסות חלק משמעותי מן המרחב השני: כל נקודה ב-Y נמצאת במרחק C לכל היותר מנקודה שהגיעה מ-X.

מרחבים שיש ביניהם קוואזי-איזומטריה הם מרחבים **קוואזי-איזומטריים**. זהו יחס שקילות: הרכבה של קוואזי-איזומטריות היא קוואזי-איזומטריה, ולכל קוואזי-איזומטריה מ-X ל-Y יש קוואזי-איזומטריה בכיוון ההפוך, מ-Y ל-X. מרחבים איזומטריים הם בפרט קוואזי-איזומטריים.

קוואזי-איזומטריה מודדת את המבנה של המרחב בקנה מידה גדול בלבד. למשל, כל מרחב קוואזי-איזומטרי למרחב המתקבל כשמוציאים ממנו כדור (גדול ככל שיהיה). בפרט, כל המרחבים החסומים קוואזי-איזומטריים זה לזה.

## קוואזי-איזומטריה של חבורות

לכל חבורה, ובפרט כאלה שהן אינסופיות אבל נוצרות סופית, אפשר להתאים את גרף קיילי שלה ביחס לקבוצת יוצרים (סופית) נתונה; גרף כזה אפשר להפוך באופן טבעי למרחב גאודזי. שינוי של קבוצת היוצרים משנה את הגרף, אבל כל הגרפים המתקבלים באופן כזה עבור חבורה נתונה הם קוואזי-איזומטריים זה לזה. לכן אפשר לומר שחבורות הן קוואזי-איזומטריות אם גרפי קיילי שלהן קוואזי-איזומטריים. למשל, חבורות בעלות מידה משותפת הן קוואזי-איזומטריות זו לזו. אומנם, גם חבורות שאינן בעלות מידה משותפת יכולות להיות קוואזי-איזומטריות, ובכל זאת, מבנה הגרף – עד כדי קוואזי-איזומטריה – מלמד רבות על החבורה. אם G ו-H נוצרות סופית וקוואזי-איזומטריות, ואם G היא סופית, בעלת הצגה סופית, דמוי-אבלית, דמוי-נילפוטנטית, דמוי-חופשית, אמנבילית או היפרבולית, אז H מקיימת את אותה תכונה.
מאידך, יש דוגמאות לחבורה פתירה נוצרת סופית, וחבורה שאינה דמוי-פתירה, שהן קוואזי-איזומטריות. גם תכונת T של קשדן אינה נשמרת תחת קוואזי-איזומטריה של החבורות.

הקשר בין חבורות והמרחבים שעליהן הן פועלות מושג בדרך הבאה. יהי X מרחב מטרי גאודזי נאות (=הכדורים הסגורים הם קומפקטיים). תהי G חבורה נוצרת סופית, הפועלת על X באופן קו-קומפקטי (=המנה X/G קומפקטית) ובלתי רציף (=לכל קבוצה קומפקטית K קיים איבר g ב-G כך ש-gK זר ל-K). אז X קוואזי-איזומטרי לגרף קיילי של G. מרחב כזה נקרא **מודל גאומטרי** של G. 

## ראו גם
* איזומטריה
* גרף קיילי

## הערות שוליים

קטגוריה:מרחבים מטריים
קטגוריה:תורת החבורות
קטגוריה:תורת החבורות הגאומטרית
גולן (פירושונים)

קטגוריה:שמות פרטיים עבריים לגברים
קטגוריה:שמות משפחה עבריים
שעון זר השושן הצחור

**שעון זר השושן הצחור** (ברוסית: Букет лилий) הוא ביצת פברז'ה מעוטרת שהכין התכשיטן הרוסי פטר קארל פברז'ה בשנת 1899 עבור הצאר האחרון של רוסיה, ניקולאי השני.

ניקולאי העניק את הביצה במתנה לרעייתו, הצאריצה אלכסנדרה פיודורובנה. 

כיום הביצה מוצגת במוזיאון נשקיית הקרמלין שבמוסקבה.

## תיאור הביצה
הביצה היא שעון המוצב על בסיס. הביצה עשויה זהב ומעוטרת באמייל על חריטה מסוג "גִיוֹשֶה" ("Guilloché"). השעון כולל שנים עשר חלקים המעוטרים בחגורת יהלומים. חגורת היהלומים מסתובבת, ועלייה מצוירות שתים עשרה ספרות רומיות. את השעה ניתן לראות על פי ראש חץ עשוי יהלומי סלע המצביע על השעה (החץ קבוע, וחגורת השעות היא המסתובבת סביב הביצה).

בסיס הביצה מעוטר ועליו כתוב תאריך הייצור - שנת 1899 בספרות המשובצות יהלומים. כמו כן הבסיס מעוטר בעיטורי רוזטה (דמויי ורד). מפתח עשוי זהב מותח את מנגנון השעון.

בראש השעון ניצב זר של שושנים צחורות עשוי שוהם. בכל אחד מהפרחים שלושה יהלומים ורודים, והעלים והגבעולים של הזר עשויים זהב.

הבחירה בפרחים לעיטור הביצה נעשתה על פי המשמעות בשפת הפרחים שהייתה נהוגה באותה תקופת זמן - השושן הצחור מסמל תום וטוהר ואילו הוורד מסמל אהבה.

כבכל ביצה פברז'ה, גם בביצה זו הייתה "הפתעה" - ניתן היה לפתוח את הביצה ובתוכה היה תליון עשוי אודם ויהלומים. תליון זה אבד במהלך השנים.

## קישורים חיצוניים

* תיאור הביצה ותמונות שלה

קטגוריה:ביצי פברז'ה
קטגוריה:שעונים
קטגוריה:יצירות משנת 1899
קונסטנטין השלישי, מלך סקוטלנד

**קונסטנטין השלישי** (באנגלית: **Constantine III**, בגאלית סקוטית: **קאוסאנטין מק קואילאין**- **Causantín mac Cuiléin** באיות עתיק, **Còiseam mac Chailein** באיות מודרני, כלומר "קונסטנטין בנו של קולין"; 971 לערך - 997) היה מלך סקוטלנד משנת 995 ועד מותו.

בעבר נקרא בכינוי "קונסטנטין הרביעי" מאחר שספירת מלכי סקוטלנד כללה גם את קאוסטנטין, מלך הפיקטים, אולם מחקרים היסטוריים מהתקופה הוויקטוריאנית קבעו כי קונסטנטין היה השלישי מבין מלכי סקוטלנד אשר נשא בשם זה.

## ביוגרפיה
קונסטנטין היה בנו של קולן, מלך סקוטלנד (Cuilén mac Iduilb). קונסטנטין הומלך כמלך סקוטלנד לאחר מותו של קנת השני (סינאד מק מל קולם), אשר ככל הנראה נרצח על יד פינגואלה, בתו של קונקאר מורמאר אנגוס. היסטוריונים סבורים שהרצחו של קנת בוצע ביוזמת קונסטנטין.

ג'ון מפרדון מכנה את קונסטנטין בכינוי "הקירח" אולם אין עדויות אחרות להיות קונסטנטין קירח.

על פי "דברי ימי מלכי אלבה" מלך קונסטנטין 18 חודשים. "דברי ימי טיגרנאך" מציין כי קונסטנטין נהרג בקרב בשנת 997, ככל הנראה בראת'אינבראמונד (Rathinveramond) - במפגש נהר אלמונד עם הנהר טיי, בסמוך לפרת'. ככל הנראה קנת השלישי הרג את קונסטנטין ומלך אחריו.

לקונסטנטין לא היו צאצאים.

## קישורים חיצוניים

* 

קטגוריה:מלכי סקוטלנד
קטגוריה:בית אלפין
קטגוריה:ילידי 971
קטגוריה:נפטרים ב-997
יש את

בעברית ישראלית מקובל בפי הדוברים הצירוף **יש את**, כגון: "יש את האיש הזה", "יש לי את הספר", "יש לך אותי". מרבית מתקני הלשון פסלו שימוש זה, שכן בעברית המילה "יש" היא הנשוא, ומה שיש הוא הנושא, ואילו "את" באה לפני מושא ישיר בלבד, ולכן יש לומר "יש לי הספר" ולא "יש לי את הספר". יעל רשף מצאה תיעוד הן לקיומו של מבנה זה והן לפסילתו על ידי מתקני הלשון כבר ב־1911. ללשון הכתובה הנורמטיבית נכנס הביטוי כנראה רק בשנות השישים.

## משפטי "יש" במקורות
במקורות אפשר למצוא משפטי יש מיודעים בלי "את". בתנ"ך נמצאים פסוקים אלו:
*  ()
*  ()
*  ()
*  ()
*  ()
*  ()
*  ()
*  ()
*  ()
*  ()
*  ()
*  ()
*  ()
*  ()
*  ()

גם במשנה, בתוספתא ובתלמוד ניתן למצוא דוגמאות לכך:
*  ()
*  ()
*  ()
*  ()
*  (תוספתא, מסכת טבול יום, פרק ב', הלכה ג')
*  ()
*  ()

בתנ"ך היו גם משתמשים במשפטים בלי "יש". הנה כמה דוגמאות:
*  ()
*  ()
*  ()
*  ()
*  ()
*  () 
* מנגד, בתנ"ך יש שתי דוגמאות ל"יש את":  () ו () אם כי יש אומרים שהמשפט האחרון הוא משפט חסר, ולכן אין הוא דוגמה. בספר דברים רבה שנערך בסביבות המאה ה־9, יש דוגמה נוספת:  (). 
* מכיוון ש"יש לי אותו" שגוי ואין בשום מקום בתולדות העברית הביטוי "יש לי הוא" כנראה הדרך הטבעית לומר i have him בתולדות העברית הייתה לומר "עימי/לי הוא" ו"אין הוא עימי/לי" על דרך "ה' לי לא אירא" שבימינו היה "יש לי את ה'" "כי אתה עימדי" שבימינו היה "כי יש לי אותך" ו"אור עיניי אין הם איתי"("אין לי אותם" בימינו). הצורך במשפטים כמו "יש לי אותך" נובע מהשפעות שפות אירופיות i have him ובעברית הקלאסית הבעלות המיודעת בתוספת שייכות לא בוטאה לרוב בצורה כזו ככל הנראה.

## חקר "יש את" בבלשנות המודרנית
מבנה תחבירי זה נפוץ ומוטמע בעברית המודרנית, ובלשנים רבים ניסו להתעמק בשאלה כיצד הגיע, ומהו תפקידו בתחביר המודרני.

הבלשן חיים רוזן, חוקר העברית הישראלית, היה מראשוני העוסקים בנושא. רוזן הצביע על כך שצורה זו הגיעה מן השפות האירופיות (כגון אנגלית וגרמנית), שבהן באמת החפץ שעליו נאמר שהוא ישנו, הוא המושא (כגון במשפט "I have got the book"). רוזן טען שבעברית נוצר ורבואיד, וכי 'יש ל־' הפך לדמוי־פועל בהשפעת אותן שפות, ועל כן במשפט "יש לי את הספר", 'יש לי' הוא הנשוא, ו'את הספר' הוא המושא.

רוזן גם הצביע על כך שכבר במקרא יש מקרים שוליים של "יש את", כגון בפסוק  (), ועל כן ההשפעה האירופית לא יצרה דבר חדש לגמרי, אלא רק הביאה למרכז הבמה צורה נידחת.

דעתו של רוזן על תחביר 'משפטי יש' לא התקבלה על ידי החוקרים שבאו אחריו, ואלה הציעו דרכים נוספות לחקר משפטים אלו. יעל רוזן ואליעזר גלינרט עסקו בנושא אף הם. המשותף לדבריהם הוא שנוצרה מעין "התמשאות של הנושא", כך שהנושא במשפטים אלו מתנהג בצורה מסוימת כמו מושא, ועל כן מקבל את המילית 'את'.

דעה נוספת היא של רוני הנקין, שטענה כי "את" אינה מציינת רק מושא, אלא גם "יחסת לא־נושא כללית" – דבר המצוי גם בשפות אחרות, ומסמן בדרך כלל נשוא לוגי.

## קישורים חיצוניים
* יעל רשף, "לתולדות תיעודו של מבנה הבעלות 'יש לו את'", **[[לשוננו לעם]]** נ"ו (ד'), תשס"ז
* 
* יש לנו את זה, בבלוג אנקדוטות בלשניות על עברית ישראלית, ישראבלוג
* תקציר תולדות חקר משפטי יש, בהודעת הגולש אורי מור באתר תפוז 
* דיון בנושא באתר האייל הקורא
* רוביק רוזנטל, שאל את רוביק, שאלה 281, באתר "הזירה הלשונית"
* 

## הערות שוליים

קטגוריה:עברית ישראלית
קטגוריה:דקדוק עברי
אסטונים

**אסטונים** (באסטונית: **eestlased**) הם עם אוגרו-פיני ששורשיו בהרי־אורל, אשר דובר את השפה האסטונית כשפת אם ומהווה רוב באסטוניה. בשנת 2007 התגוררו באסטוניה כ-940,000 אסטונים, כאשר לצדם מתגוררים כ-400,000 רוסים שמהווים מיעוט לאומי במדינה. 

בתקופה שאסטוניה הייתה חלק מהאימפריה הרוסית (1710-1917), אסטונים רבים קיבלו חלקות-אדמה באזור של סנקט פטרבורג, בסיביר ובאבחזיה. בכל מקום שהאסטונים התיישבו הם שמרו על שפתם, על דתם ועל תרבותם. חלק מהכפרים שהאסטונים הקימו, קיימים עד ימינו, כמו, למשל, הכפר אסטו-סדוק (*Esto-Sadok*) באזור סוצ'י, שברוסיה (על-יד הגבול עם אבחזיה) והכפר אסטו-חגינסקויה (*Esto-Khaginskoye*) באבחזיה.

ב-14 ביוני 1941, כשנה לאחר סיפוחה של אסטוניה לברית המועצות, כ-10,000 אסטונים גורשו לסיביר על ידי השלטון הסובייטי. בשנת 1944 אסטונים רבים, שחששו מצבא ברית המועצות המתקרב ומהדיכוי הצפוי מצד השלטון הסובייטי, היגרו לשוודיה, קנדה וארצות הברית. האסטונים המשיכו לשמור על השפה האסטונית ועל התרבות שלהם גם בגלות והקימו לשם-כך בתי-ספר ומרכזי-תרבות. 
בחודש מרץ 1949 כ-40,000 אסטונים (רובם נשים וילדים, שחלקם מתו בדרך) גורשו לסיביר על ידי השלטונות של ברית המועצות, כפעולת הפחדה, שיועדה להפחית את ממדי-הסיוע ושיתוף-הפעולה של האזרחים עם הפרטיזנים (באסטונית: *metsavennad*,"אחיי-היערות"), שהסתתרו ביערות ונלחמו בכוחות הביטחון של ברית המועצות. 

באפריל 1988 נוסדה באסטוניה מפלגת "החזית האסטונית העממית", עם מצע עצמאי. המועצה העליונה של הרפובליקה נהפכה לגוף המחוקק, ורשות זו הכריזה על ריבונות בתאריך 16 בנובמבר 1988 וחוקקה חוק עצמאות כלכלית, חוק שהעניק לאסטונית מעמד של שפה רשמית וחוקי הצבעה מקומיים וממלכתיים. שנה לאחר מכן התרחב הספקטרום הפוליטי באסטוניה ונוצרו מפלגות חדשות. אסטוניה ערכה בחירות חופשיות למועצה העליונה ב־18 במרץ 1990. כל האזרחים היו זכאים להשתתף בבחירות, בכללם 50,000 החיילים הסובייטים שנמצאו בתחומי אסטוניה. החזית העממית, שהייתה מורכבת ממפלגות שמאל ומרכז, צברה רוב פרלמנטרי. במאי 1990 הוחלט לשמור את השם "רפובליקת אסטוניה" ורק חוקי אסטוניה הוכרזו כתקפים. אחרי יותר משלוש שנות משא ומתן, ב־31 באוגוסט 1994, עזב צבא הפדרציה הרוסית את אסטוניה, ומאז הייתה למדינה עצמאות מלאה.

השפה האסטונית דומה לפינית והיא קרובה-רחוקה של השפה ההונגרית. 

רוב האסטונים הם נוצרים-לותרנים במוצאם, אך יש גם נוצרים-אורתודוקסים (ראה נצרות אורתודוקסית), מתודיסטים ואוונגליסטים. בימינו רק אסטונים מעטים מצהירים על זיקתם לדת ושיעור המבקרים בכנסיות באופן קבוע לא עולה על 7%.

## ראו גם
* סטו
* אסטונית
* היסטוריה של אסטוניה

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:אסטוניה: דמוגרפיה
קטגוריה:עמי אירופה
קטגוריה:אסטוניה: קבוצות אתניות
מונה מזור

**מונֵה "הפי" מזור** (באנגלית: **Monet "Happy" Mazur**; נולדה ב-17 באפריל 1976) היא שחקנית אמריקאית ממוצא יהודי.

## ביוגרפיה
מזור נולדה בלוס אנג'לס, קליפורניה. בתם של ולארי צ'אסין, דוגמנית עבר ושל רובי מזור, מאייר בתעשיית המוזיקה והמנהל לשעבר של בילי ג'ואל; אשר היה ידוע בשל יצירת הלוגו של ה"לשון" לסינגל "Tumbling Dice" של הרולינג סטונס. 

מזור היא הבכורה מבין ארבעה אחים ולה שלושה אחים קטנים. שמותיהם הפרטיים נלקחו משמות המשפחה של אמנים מפורסמים (מונה על שם קלוד מונה, אח על שם מאטיס, ואחים תאומים על שם סזאן ומירו). מזור היא ממוצא יהודי מצד אביה. בן דודה של מזור הוא הזמר אפיק מזור מלהקת Crazy Town, בה הופיעה בקליפ לשיר שלהם "Revolving Door" משנת 2001.

## קריירה
מזור החלה את קריית הדוגמנות בגיל העשרה. ב-1993 השתתפה בסרטה הראשון "החיים על פי משפחת אדמס" והשתתפה בפרויקטים שונים בעיקר כדמות האישה הסקסית והמפתה ביניהם פרסומות טלוויזיה לרשת גאפ ב-2002. ב-2004 קיבלה את התפקיד המשמעותי הראשון בו שיחקה כאמנית מפתה בסרט "מהיר ללא גבולות". בשנים שלאחר מכן הופיעה במספר סרטי קולנוע וסדרות טלוויזיה, כמו: "שולחן לחמישה", "ימי חיינו", "זירת הפשע: מיאמי", "ג'ק וג'יל".

בנוסף למשחק השתתפה מזור גם בשירה ובדיבוב והופיעה עם הפוסיקט דולז. כמו כן הקימה להקה שנקראה Nancy Raygun.

## חיים אישיים
באפריל 2005 נישאה מזור לבמאי הקולנוע הבריטי אלכס דה רקוף, ויש להם שני בנים, דניאל, יליד 2005 ובשנת 2011 נולד בנם השני. ביולי 2018, הם החלו בהליכי גירושין.

## פילמוגרפיה
### קולנוע

### טלוויזיה

## קישורים חיצוניים

קטגוריה:שחקניות קולנוע וטלוויזיה אמריקאיות
קטגוריה:אמריקאיות ממוצא יהודי
קטגוריה:אמריקאיות שנולדו ב-1976
קטגוריה:אמריקאים שנולדו ב-1976
אולימפיאדת השחמט 1935

**[[אולימפיאדת השחמט]] השישית** אורגנה על ידי פיד"ה וכללה תחרות פתוחה, תחרות לנשים ומספר אירועים נוספים לקידום השחמט. היא התקיימה בוורשה, שבפולין, בין 16 באוגוסט ל-31 באוגוסט 1935.

## תוצאות הגמר

## מדליות אישיות
* **הלוח הראשון:**
** מדליית זהב - סאלו פלור (צ'כוסלובקיה) עם תוצאה 13 מ-17 (76.5%)
** מדליית כסף - אלכסנדר אלכין (צרפת) עם תוצאה 12 מ-17 (70.6%)
** מדליית ארד - סבלי טרטקובר (פולין) עם תוצאה 11.5 מ-17 (67.6%)
** מדליית ארד - גדעון סטולברג (שוודיה) עם תוצאה 11.5 מ-17 (67.6%)
* **הלוח השני:**
** מדליית זהב - אנדור לילינטל (הונגריה) עם תוצאה 15 מ-19 (78.9%)
** מדליית כסף - פאולין פרידמן (פולין) עם תוצאה 11.5 מ-16 (71.9%)
** מדליית ארד - יסטה סטולץ (שוודיה) עם תוצאה 12 מ-19 (63.2%)
** מדליית ארד - חקובו בולבוצ'אן (ארגנטינה) עם תוצאה 12 מ-19 (63.2%)
* **הלוח השלישי:**
** מדליית זהב - אריך אליסקסיס (אוסטריה) עם תוצאה 15 מ-19 (78.9%)
** מדליית כסף - קורנל האוושי (הונגריה) עם תוצאה 8 מ-11 (72.7%)
** מדליית ארד - אברהם קופצ'יק (ארצות הברית) עם תוצאה 10 מ-14 (71.4%)
* **הלוח הרביעי:**
** מדליית זהב - ארתור דייק (ארצות הברית) עם תוצאה 15.5 מ-18 (86.1%)
** מדליית כסף - גוסטה דניאלסון (שוודיה) עם תוצאה 15 מ-19 (78.9%)
** מדליית ארד - פטר טריפונוביץ' (יוגוסלביה) עם תוצאה 12.5 מ-16 (78.1%)
* **לוח עתודה:**
** מדליית זהב - ישראל הורוביץ (ארצות הברית) עם תוצאה 12 מ-15 (80%)
** מדליית כסף - ייז'י פליקאן (צ'כוסלובקיה) עם תוצאה 10.5 מ-15 (70%)
** מדליית ארד - מרקוס לוצקיס (ליטא) עם תוצאה 11 מ-16 (68.8%)

## המשלחת של ארץ ישראל
באולימפיאדה זו השתתפה בפעם הראשונה משלחת מארץ ישראל שכללה את:
* יוסף פורת 5+,7=6-
* דוד אנוך 6+,5=,6-
* יוסף דובקין 2+,6=,7-
* ויקטור וינץ 2+,2=,9-
* משה צ'רניאק 6+,2=,5-

להלן התוצאות הקבוצתיות:
* נגד איטליה 2:2 - תיקו
* נגד אירלנד 0:4 - ניצחון
* נגד צרפת 3:1 - הפסד
* נגד לטביה 3:1 - הפסד
* נגד שווייץ 0.5:3.5 - ניצחון
* נגד יוגוסלביה 3:1 - הפסד
* נגד פולין 3:1 - הפסד
* נגד דנמרק 2:2 - תיקו
* נגד אוסטריה 3:1 - הפסד
* נגד פינלנד 2:2 - תיקו
* נגד ליטא 1.5:2.5 - ניצחון
* נגד אסטוניה 2.5:1.5 - הפסד
* נגד ארגנטינה 2.5:1.5 - הפסד
* נגד רומניה 1.5:2.5 - ניצחון
* נגד אנגליה 2.5:1.5 - הפסד
* נגד צ'כוסלובקיה 2:2 - תיקו
* נגד ארצות הברית 3.5:0.5 - הפסד
* נגד הונגריה 3.5:0.5 - הפסד
* נגד שוודיה 3:1 - הפסד

## אליפות העולם לנשים

## קישורים חיצוניים

* מידע על התחרות, באתר אולימפבייס 

קטגוריה:אולימפיאדת שחמט
קטגוריה:ורשה: היסטוריה
קטגוריה:ורשה: ספורט
קטגוריה:תחרויות שחמט ב-1935
קטגוריה:שנות ה-1930 בפולין
ימאי שיטור

[ממוזער|כוח שיטור ימי במעגן של [תחנת הכוח רדינג]]
**ימאי שיטור** הוא שוטר מוסמך במשטרת ישראל בעל תעודה. אדם בעל רקע וידע בתחום הימאות שנבחר לשרת ביחידת השיטור הימי בתפקיד ימאי שיטור. הבחירה נעשית בתאום מקצועי של המדור הימי במטה הראשי תחת פיקוד מטה משטרת ישראל.

תפקיד ימאי שיטור מקביל לתפקיד שוטר על פי משמעותו בפקודת המשטרה, אך בים. ימאי שיטור הוא בעל הסמכה נוספת הקשורה בימאות, נוהל וחוק השיט בכלי שיט קטנים. תפקידו, שיטור לשמירת הסדר צבורי והחוק הפלילי בים על ידי פיקוח ואכיפת חוקי מדינת ישראל החלים על רישוי ושימוש מותר בכלי שיט קטנים כמו אופנועי ים, סירות גומי, סירות, סירות מנוע, מפרשיות.

שניים עד שלושה ימאי שיטור מאיישים כלי שיט של יחידת השיטור הימי. קיימות 6 תחנות שיטור ימי בישראל: באילת, באגם כנרת, בעכו, חיפה, תל אביב ובאשקלון.

כלי השיט של יחידת השיטור:
* ספינות עם שני מנועים המיועדות לשהות ארוכה בים.
* ספינות בעלות מנוע המיועדות לשיט בקרבת החוף.
* סירות גומי (בקיץ נעזרים באופנועי ים).


קובץ:Independence 150421 Police boat 01.jpg|כוח שיטור ימי מול חופי תל אביב, ביום העצמאות, 2021
קובץ:TLV 260412 Police Boat 01.JPG|כוח שיטור ימי במעגן של תחנת הכוח רדינג, 2012
קובץ:TLV 260412 Police Boat 02.JPG|כוח שיטור ימי במעגן של תחנת הכוח רדינג, 2012

## קישורים חיצוניים

*יחידת השיטור הימי, משטרת ישראל

קטגוריה:משטרת ישראל
קטגוריה:ישראל: ימאות
אלבטרוס אפור

**אלבטרוס אפור** (שם מדעי: *Phoebetria palpebrata*) הוא עוף ימי בינוני בגודלו ממשפחת האלבטרוסיים.

## מאפיינים
משקלו נע בין 2.5 ל-3.7 קילוגרמים, ומוטת כנפיו בין 1.8 ל-2.2 מטרים. אורכו כ-80 סנטימטרים. ניצויו אפור - חום ברוב הגוף. כנפיו ארוכות, דקות וחומות. זנבו מזדקר מעלה. מקורו שחור, ולאורך הלסת התחתונה מצוי תלם כחול. מסביב לעיניו עיגולים לבנים לא-שלמים.

נפוץ באיי ג'ורג'יה הדרומית, באיי אוקלנד, באי קמפבל ובאיי האנטיפודה, באי אמסטרדם, באיי קרוזה ובאיי קרגלן, באיי הנסיך אדוארד ועוד. כיתר האלבטרוסים, הוא מתרבה אחת לשנתיים. הקינון נעשה במושבות קטנות ורופפות, ולעיתים אף ביחידות. הנקבה מטילה ביצה יחידה בסביבות החודשים אוקטובר-נובמבר. הגוזל בוקע בין דצמבר לינואר, ומתחיל לעוף במאי או ביוני. תזונתו מורכבת מדיונונים, מדגים ומפגרים.

אוכלוסייתו מוערכת בכ-58,000 פרטים, כאשר המגמה הכללית היא ירידה. האיום העיקרי עליו, כעל יתר האלבטרוסים, מגיע מצד דייגים המשתמשים במערכי חכות כשיטת הדיג שלהם. כמו כן נראה שבעלי חיים שהגיעו לאיים תודות לאדם, ושלא היו בהם קודם לכן, מאיימים גם כן על האלבטרוסים במרבית האיים בהם הם מקננים.

## קישורים חיצוניים

* האלבטרוס האפור באתר BirdLife International
* סרטונים  באתר Internet Bird Collection

## הערות שוליים

ממוזער|ימין|זוג אלבטרוסים אפורים בקינם

קטגוריה:טקסונים שתוארו בידי יוהאן ריינהולד פורסטר
קטגוריה:בעלי חיים שתוארו ב-1785
אפור
קטגוריה:עופות האיים הסאב-אנטארקטיים
יובל אבידור

**יובל אבידור** (נולד ב-19 באוקטובר 1986) הוא כדורגלן עבר ישראלי ששיחק בעמדת החלוץ.

## קריירה
אבידור שיחק במחלקת הנוער של הפועל חיפה. בעונת  הוא עלה לקבוצה הבוגרת של המועדון כששיחקה בליגה הלאומית, ושיחק בעונה זו ב-14 משחקים במדי הקבוצה, בכולם עלה כמחליף מלבד שני משחקים בגביע הטוטו, אך לא כבש בעונה זו. בעונת  קיבל אבידור יותר הופעות משחק מבקודמת. בעונת  כבש אבידור 17 שערים והוכתר כמלך השערים של הליגה הלאומית, אולם הקבוצה סיימה את העונה במקום השלישי, מקום אחד אחרי המקום השני המוביל לעלייה לליגת העל.

ב-24 במאי 2007 אבידור עזב את הפועל חיפה לטובת עירוני קריית שמונה, העולה החדשה לליגת העל. בעונת  אבידור הצטיין וכבש 11 שערים ב-38 הופעות במדי קריית שמונה, שסיימה את העונה במקום השלישי ועלתה לשחק בגביע אופ"א לראשונה בתולדותיה. אבידור אף זכה בתואר תגלית העונה. בעונת  אבידור עלה עם קבוצתו לסיבוב השני במוקדמות גביע אופ"א, אך למרות יכולת טובה שלו, לא הצליח למנוע את ירידת הקבוצה לליגה הלאומית.

בזכות יכולתו בקריית שמונה זומן אבידור לראשונה לסגל נבחרת הצעירה של ישראל, וערך את הופעת הבכורה שלו במשחק מול הנבחרת הצעירה של קפריסין ב-4 במרץ 2008. הוא השתתף עם הנבחרת הצעירה במשחק הפלייאוף של מוקדמות אליפות אירופה עד גיל 21 2009 מול הנבחרת הצעירה של איטליה, בו ישראל הפסידה 1–3.

בקיץ 2009 עבר אבידור למכבי תל אביב. בעונתו הראשונה בקבוצה כבש 5 שערי ליגה, אך בעונתו השנייה כבש רק שער אחד, והקבוצה החליטה לא לממש את האופציה עליו, והוא חזר לקריית שמונה. אבידור הספיק לערוך 3 הופעות בלבד בקריית שמונה, וב-20 בספטמבר 2011 הושאל לקבוצת נעוריו הפועל חיפה. אבידור כבש 13 שערי ליגה בעונה זו, ובסופה שוחרר מקריית שמונה וחתם על חוזה חדש בהפועל חיפה. בעונת  כבש חמישה שערי ליגה, ובעונה שלאחר מכן כבש שלושה שערי ליגה.

ב-26 במאי 2014 חתם אבידור בהפועל עכו, וב-13 באוגוסט 2015 שוחרר מהקבוצה. ב-21 בספטמבר 2015 חתם אבידור במכבי נתניה. ב-3 בפברואר 2016 חתם אבידור בבני סכנין. ב-16 בינואר 2017 כבש אבידור את השלושער הראשון שלו בקריירה במשחק שנערך נגד קריית שמונה.

ב-7 ביוני 2017, לאחר עונה וחצי, שוחרר אבידור מבני סכנין וחתם לעונה אחת בקבוצת מכבי פתח תקווה. ב-31 בינואר 2018 חזר אבידור לבני סכנין. ב-23 ביולי 2018 חתם אבידור בהפועל רמת גן מהליגה הלאומית. ב-15 בינואר 2019 חתם בהפועל נצרת עילית, אשר בתום העונה שינתה את שמה להפועל נוף הגליל. ב-4 באוגוסט 2020 חתם במ.ס. כפר קאסם. ב-1 בפברואר 2021 חתם בהפועל מרמורק מליגה א'. בספטמבר אותה שנה חתם בהפועל רובי שפירא חיפה.

ב-3 בינואר 2022 חתם אבידור במכבי צור שלום קריית ביאליק מליגה א' צפון.

## חיים אישיים
אבידור נשוי ומתגורר בקריית אתא.

## קישורים חיצוניים

## הערות שוליים

קטגוריה:כדורגלנים ישראלים
קטגוריה:חלוצי כדורגל ישראלים
קטגוריה:כדורגלני הפועל חיפה
קטגוריה:כדורגלני עירוני קריית שמונה
קטגוריה:כדורגלני מכבי תל אביב
קטגוריה:כדורגלני הפועל עכו
קטגוריה:כדורגלני מכבי נתניה
קטגוריה:כדורגלני בני סכנין
קטגוריה:כדורגלני מכבי פתח תקווה
קטגוריה:כדורגלני הפועל רמת גן
קטגוריה:כדורגלני הפועל נוף הגליל
קטגוריה:כדורגלני מועדון ספורט כפר קאסם
קטגוריה:כדורגלני הפועל מרמורק
קטגוריה:כדורגלני הפועל רובי שפירא חיפה
קטגוריה:קריית מוצקין: כדורגלנים
קטגוריה:ישראלים שנולדו ב-1986
קז'ימייז' דולני

**קז'ימייז' דולני** (בפולנית: **Kazimierz Dolny**; בפי יהודי העיר: **קוזמיר דלובלין**) היא עיר השוכנת על גדות הוויסלה במחוז פולאווי (Puławy) בפרובינציית לובלין שבמזרח פולין.

במאה ה-14 רכש המלך קז'ימייז' השלישי ("הגדול") כפר, שעד ימיו נקרא "וייצ'נה וולה" ושינה את שם המקום לקז'ימייז' על שמו. העיר התפתחה במאה ה-16 כאשר היוותה צומת מסחר בדגנים.

בתקופה בין מלחמות העולם האזור היה מוכר כ"כפר אמנים". בין האמנים שהיו מבקרים באזור בקביעות וציירו את השטטל נמנים אברהם אדולף ברמן, שמואל פינקלשטיין, מאוריצי מינקובסקי ורבים נוספים. בשנת 1937 בעיר צולם סרט הדיבוק.

כיום משמשת העיר אתר תיירות פנים וחוץ והיא ידועה בזכות כיכר העיר המוקפת מבנים בסגנון רנסאנס.

## יהודי העיר
שמאל|ממוזער|המצבה בדרך לקז'ימייז' דולני, פולין, לזכר יהודי העיירה. יולי 2002
כבר בימי המלך קז'ימייז' השלישי ("הגדול") הייתה בעיירה קהילה יהודית קטנה. המלך העניק לקהילה כתב זכויות ועקב כך הפכה העיירה יעד להגירת יהודים אליה. הצלחת היהודים הביאה לקנאה, שהביאה לאיסורים שונים בתחילת המאה ה-17. על היהודים נאסרו סוגי מסחר שונים שבהם זכו להצלחה ודחקו את רגלי הסוחרים הפולנים וכן נאסר עליהם לייצר בירה. איסור נוסף היה על מגורים בבתים המשקיפים על כיכר העיר.

כאשר סובייסקי נבחר כמלך פולין הוא שחרר את היהודים ממסים ואישר את כל הזכויות שהיו ליהודים תחת שלטון המלכים הקודמים.
במהלך השנים בוטל גם איסור המגורים והקהילה פרחה מחדש.

במאה ה-19 הקים הרב יחזקאל טאוב, מתלמידיו של החוזה מלובלין, את חסידות קוזמיר. בשנת 1897 נמנו בעיר 1,772 יהודים, ובשנת 1921 נמנו בה 1,382 יהודים, כמחצית מתושביה באותה עת.

בתקופת השואה הוקם בעיר יודנראט שבתיווכו, ובסיוע כוח משטרה יהודי, הכריחו הנאצים את יהודי העיר לעסוק בעבודות כפייה ולסלול כביש הבנוי מאבני המצבות של בית העלמין היהודי. לאחר השואה הוקם "קיר מצבות" משרידי מצבות אלו.
[250px|ממוזער|ימין|נוף בעיר. ציור משנת 1935, מעשה ידי הצייר היהודי [שמחה טרכטר שנספה בשואה]]
במאי 1940 הוקם גטו אליו הובאו גם יהודים מפולאווי והסביבה. בהמשך אותה שנה קבוצות של יהודים מהגטו החלו לבצע עבודות כפייה בחלק אחר של קז'ימייז' דולני, במחנה בפולאווי ובמחצבה בכפר הקרוב בוכוטניצה. בהמשך היו 2 ניסיונות לגרש את היהודים מהעיר, והקהילה הצליחה לעצור את מרבית הגירושים על ידי תשלום שוחד. במרץ 1942 הובלו רוב היהודים ששרדו את המחלות והעבודה הקשה למחנה ההשמדה בלז'ץ, למעט כמה עשרות בעלי מלאכה שככל הנראה נשלחו כעבור חודשים בודדים למחנה הריכוז מיידנק ונספו שם. בסוף 1942 הייתה העיר "נקייה" מיהודיה.

בשנת 2018 החל מאבק משפטי בין העירייה ובין צאצאי הרב יחזקאל מקוזמיר, עקב גילוי שרידי בית העלמין העתיק של העיירה שהוחרב על ידי הנאצים ושוכן כעת מתחת למגרש כדורגל סמוך לבית ספר יסודי. החסידים, בייצוג הארגון J-nerations, תובעים מהעירייה לאשר את הפיכת המקום לאתר המקודש ליהודים ולהקים בו מבנה לציון קבר רבם.

מבין יהודי העיר, התפרסם הצייר והפסל חיים גולדברג. בעיירה גדל גם הצייר שמואל וודניצקי.

## לקריאה נוספת
* מ. צאנין, **קוזמיר** בתוך: **תל עולם: מסע על פני מאה קהילות נחרבות**, תל אביב: המנורה, 1962. עמ' 42–49

## קישורים חיצוניים

* 
* על המקום
* תמונת קיר המצבות
* 
* 
* 
* קז'ימייז' דולני באתר מרכז מורשת יהדות פולין
* 
* 
* 
* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:לובלין (פרובינציה): ערים
קטגוריה:לובלין (פרובינציה): עיירות יהודיות
קטגוריה:גטאות בפולין
מוחמד חוסיין טנטאווי

**מוחמד חוסיין טנטאווי** (בערבית: **محمد حسين طنطاوى**; תעתיק מדויק: **מחמד חסין טנטאוי**; 31 באוקטובר 1935 – 21 בספטמבר 2021) היה איש צבא מצרי, שירת כמֻשִיר בצבא מצרים, שר ההגנה ויושב ראש המועצה העליונה של הכוחות המזוינים עד להדחתו באוגוסט 2012. בנוסף כיהן למעשה כראש מדינת מצרים בפועל בשנים 2011–2012 מהדחת חוסני מובארכ ועד להעברת השלטון למוחמד מורסי.

## ביוגרפיה
טנטאווי נולד בקהיר, בן למשפחה ממוצא נובי (קבוצה שחיה בצפון סודאן ובדרום מצרים), היה לקצין בצבא מצרים ב-1 באפריל 1956 ושירת בחיל הרגלים. הוא השתתף כחייל בכוחות המזוינים המצריים במלחמת סיני, במלחמת ששת הימים ובמלחמת יום הכיפורים, בה פעל כמפקד גדוד חי"ר בגזרת החווה הסינית. על תפקודו במלחמה קיבל את "אות האומץ הצבאי". בשנת 1975 מונה לתפקיד הנספח הצבאי של מצרים, תחילה בפקיסטן ולאחר מכן באפגניסטן. בשנת 1988 מונה ל"מפקד משמר הנשיאות".

טנטאווי התמנה לתפקיד שר ההגנה ומפקד הכוחות המזוינים של מצרים בשנת 1991, לאחר שפוטר הגנרל יוסף סברי אבו טאלב. הוא היה לקצין הראשון במצרים בדרגת "מֻשִיר" (המקבילה לדרגת פילדמרשל) מאז שנת 1989. במלחמת המפרץ הראשונה הוא נטל חלק בכוחות הקואליציה.

למרות ההפגנות במצרים ב-2011 לא החליף הנשיא מובארכ את טנטאווי והותיר אותו בתפקידו כשר ההגנה. לאחר שמובארכ פיטר את הממשלה ומינה ממשלה חדשה, הוא העניק לטנטאווי את תואר סגן ראש הממשלה, בנוסף לתפקידו כשר ההגנה. ב-11 בפברואר 2011 החליף טנטאווי את מובארכ כשליט המדינה בפועל, מתוקף היותו יו"ר המועצה העליונה של הכוחות המזוינים במצרים, שאליה הועבר השלטון במדינה.

ב-12 באוגוסט 2012 הודח טנטאווי יחד עם הרמטכ"ל ו-3 גנרלים בכירים נוספים על ידי הנשיא מוחמד מורסי. עבד אל-פתאח א-סיסי מונה במקומו.

נפטר ב-21 בספטמבר 2021.

## קישורים חיצוניים

* 
* 

## הערות שוליים

קטגוריה:פלדמרשלים מצרים
קטגוריה:האביב הערבי: אישים
קטגוריה:נשיאי מצרים המודרנית
קטגוריה:שרי ההגנה של מצרים
קטגוריה:המהפכה במצרים (2011): אישים
קטגוריה:מלחמת המפרץ: אישים
קטגוריה:נספחים צבאיים מצרים
קטגוריה:מצרים שנולדו ב-1935
קטגוריה:מצרים שנפטרו ב-2021
עומר סולימאן

**עומר מחמוד סולימאן** (בערבית: **عمر محمود سليمان**, תעתיק מדויק: עמר מחמוד סלימאן; 2 ביולי 1936 – 19 ביולי 2012) היה איש צבא, פוליטיקאי, דיפלומט ואיש מודיעין מצרי. הוא שירת תחת משטרו של חוסני מובארכ כסגן נשיא מצרים וראש המודיעין הכללי המצרי. סולימאן היה מעורה היטב בצמרת המצרית, והיה מעורב בשורת פעולות תיווך מטעם משטר מובארכ, ובהן תיווך בין חמאס לפת"ח, ותיווך מתמשך בין גורמים פלסטינים לישראל.

## ביוגרפיה
סולימאן נולד ב-1936 במחוז קינא שבדרום מצרים. עבר ב-1954 לקהיר, התחנך באקדמיה הצבאית והשתלם בנושאים צבאיים בברית המועצות. הוא שירת בצבא מצרים במלחמת ששת הימים ובמלחמת יום הכיפורים והגיע לדרגת לִוָאא', המקבילה לדרגת אלוף בצה"ל. הוא בעל תארים במדע המדינה מאוניברסיטת קהיר ומאוניברסיטת עין שמס. 

ב-1991 מונה לראש המודיעין הצבאי של מצרים, וב-1993 לראש המודיעין הכללי. מאז פרוץ האינתיפאדה השנייה שימש כשליחו המיוחד של נשיא מצרים חוסני מובארכ בעניינים הקשורים לפלסטינים. הוא היה אדריכל ההסכם בין פת"ח לחמאס ותיווך בנושאים שונים בין ישראל לפלסטינים, כולל ניסיונות לשחרור גלעד שליט. 

סולימאן נחשב כמועמד לסגן נשיא מצרים, תפקיד שלא אויש מאז מינוי מובארכ לאחר רצח אנואר סאדאת. ב-29 בינואר 2011 מונה לתפקיד בעקבות ההפגנות האביב הערבי, אירוע שהוביל להתנקשות כושלת בו, ולמותם של שניים ממאבטחיו. ב-10 בפברואר הודיע מובארכ כי יעביר את סמכויותיו לסולימאן, וביום למחרת העביר סולימאן את כל סמכויותיו לידי הצבא, ובכך איבד גם את סמכויותיו כסגן הנשיא. באפריל 2012 הגיש מועמדות לנשיאות לקראת הבחירות במאי, אך מועמדותו נפסלה על ידי ועדת הבחירות המרכזית. ב-19 ביולי 2012 נפטר במהלך ניתוח בלבו שעבר בארצות הברית.

## קישורים חיצוניים

* 
* 
* 

## הערות שוליים

קטגוריה:פוליטיקאים מצרים
קטגוריה:גנרלים מצרים
קטגוריה:סגני נשיאי מצרים
קטגוריה:בוגרי אוניברסיטת עין שמס
קטגוריה:בוגרי אוניברסיטת קהיר
קטגוריה:מצרים שנולדו ב-1936
קטגוריה:מצרים שנפטרו ב-2012
אגם לאקר

**אגם לאקר** (ספרדית: **Lago Lácar**) הוא אגם המשתרע על פני 55 קמ"ר בהרי האנדים הארגנטינאיים, בפרובינציית נאוקן, בגובה של 630 מטר מעל פני הים.
## גאוגרפיה
האגם נוצר, בדומה לאגמים אחרים באזור, כתוצאה מנמיסת קרחונים. עומקו הממוצע של האגם 167 מטר, ועומקו המרבי 277 מטר. בניגוד למרבית האגמים בהרי האנדים הארגנטינאיים, אגם לאקר מתנקז לאוקיינוס השקט, דרך סדרה של נחלים ואגמים (הראשון שבהם נחל וָאוּם (Huahum)).

לחופו הצפון-מזרחי של האגם שוכנת עיירת הנופש סן מרטין דה לוס אנדס.

## קישורים חיצוניים

לאקר
קטגוריה:פרובינציית נאוקן: גאוגרפיה
לאקר
קנת השני, מלך סקוטלנד

**קנת השני** (באנגלית: **Kenneth II**, בגאלית סקוטית: **קינאד מק מל קולים** – **Cináed mac Maíl Coluim** באיות עתיק, **Coinneach mac Mhaoil Chaluim** באיות מודרני, כלומר "קנת בנו של מלקולם"; 954 לערך – 995) היה מלך סקוטלנד משנת 971 ועד שנת 973, ולאחר מכן משנת 977 ועד מותו בשנת 995. קנת כונה "רוצח אחיו" (**An Fionnghalach**)

## ביוגרפיה
קנת היה בנו של מלקולם הראשון ועלה לשלטון לאחר הירצחו של המלך קולן בידי אמדארך מסטרת'קלייד בשנת 971.

בתקופת מלכותו של קנת נכתבה היצירה ההיסטורית "דברי ימי מלכי אלבה" אולם מרבית התיאורים המופיעים בספר זה הם חסרי ביסוס היסטורי.

"דברי ימי מלכי אלבה" מתאר מסע מלחמה של קנת לממלכת סטרטתקלייד, וכי צבאו הובס. עוד מתוארים שלושה מסעות ביזה לנורת'מבריה, כאשר אחד מהם הגיע עד הנהר די בצ'סטר, סמוך לוויילס. ככל הנראה מדובר במסע מלחמה שנערך בשנת 980, שכן תעודות היסטוריות אנגליות מציינות התקפה סקוטית על אזור צ'שייר מתקופה זו.

על פי "דברי ימי מלרוז", בשנת 973 יצא קנת לצ'סטר שבאנגליה יחד עם מאל קולים הראשון, מלך סטרת'קלייד, מאקוס, מלך האיים (ככל הנראה מלך האי מאן), ומלך ויילס, על מנת להביע אמונים לאדגר, מלך אנגליה.

על פי "דברי ימי אלסטר", בשנת 977 אמלאיב, בנו של אינדולף, מלך סקוטלנד, נהרג בקרב על ידי קינאד מק דומנייל. ואילו "דברי ימי טיגרנאך" מתארים אירוע זה ומציינים כי מי שהרג את אמלאיב היה קינאד מק מל קולם (היינו קנת בן מלקולם – המלך קנת השני). משמעות דיווחים אלה שלמשך תקופה קצרה, ככל הנראה החל ממסעו של קנת לאנגליה בשנת 973 ועד שנת 977 הייתה הפיכה בסקוטלנד ואמלאיב, אחיו של קולן קודמו של קנת, מלך בה. לאחר מכן הצליח קנת להשיב לידיו את השלטון והרג את אמלאיב.

תעודות היסטוריות מציינות שקנת ייסד מנזר גדול בברכין.

קנת נהרג בשנת 995. "דברי ימי אלסטר" מציינים שמותו נגרם כתוצאה של "קשר כנגדו", ואילו "דברי ימי טיגרנאך" מציינים שקנת נהרג "על ידי אחד מנתיניו".

מקורות מאוחרים יותר כגון "דברי ימי מלרוז", ג'ון מפרדון ואנדרו מוייטון מציינים כי קנת נהרג על ידי אנשיו בפטרקיירן, ככל הנראה כתוצאה מקשר שקשרה פינגואלה (המכונה גם פימברהלה), בתו של קונקאר מונמאר אנגוס, כנקמה על שקנת הרג את בנה. ג'ון מפרדון אף מציין כי קונסטנטין השלישי וקנת השלישי היו קשורים לקשר.

ב"נבואת ברכאן" מכונה קנת בשם "הורג אחיו", אולם מצוין שם שקנת נהרג בסטרת'מור הסמוכה לפרת'.

בנו של קנת, מלקולם השני מלך לאחר מלכותם של קונסטנטין השלישי וקנת השני. לקנת היו שני בנים נוספים: בנו השני נקרא דונגאל או גיל קומגיין ויש מקורות המציינים שבנו השלישי נקרא בודהי (אולם ייתכן ומדבר בבנו של קנת השלישי, ולקנת השני היו שני בנים בלבד).

## קישורים חיצוניים

* דברי ימי אלסטר
* 

קטגוריה:מלכי סקוטלנד
קטגוריה:בית אלפין
קטגוריה:ילידי 954
קטגוריה:נפטרים ב-995
דברצן ו.ס.ק.

**דברצני ו.ס.ק.** (בהונגרית: **Debreceni VSC**) הוא מועדון כדורגל מהעיר דברצן, הונגריה, שנחשב לאחד ממועדוני הכדורגל החשובים והידועים במדינה. כאחד מהמועדונים המעוטרים בהונגריה, מחזיק המועדון בשבע אליפויות של הליגה ההונגרית וכן בשישה גביעים. אצטדיונה הביתי הוא אצטדיון נדיאדרי בדברצן אשר נחנך בשנת 2014.
## היסטוריה
בשנת 1998 שיחקה בפעם הראשונה במפעלים האירופים במסגרת גביע האינטרטוטו. בסיבוב הראשון ניצחה את קבוצת דנפר מוהילב מבלארוס, בסיבוב השני ניצחה את קבוצת הראדץ קראלובה, בסיבוב השלישי ניצחה את קבוצת הנזה רוסטוק, ובחצי הגמר הפסידה לקבוצת רוך חוז'וב מפולין והודחה מהטורניר.

בעונת  העפילה הקבוצה לראשונה בתולדותיה לשלב הבתים של ליגת האלופות, לאחר שגברה במוקדמות על לבסקי סופיה הבולגרית, ובאותו עונה זכתה בדאבל הראשון בתולדותיה. בעונת  העפילה הקבוצה לשלב הבתים של הליגה האירופית.

בעונת  זכתה הקבוצה בדאבל נוסף, ובעונה שלאחר מכן זכתה שוב בגביע. בעונת  זכתה הקבוצה באליפות השביעית שלה, והגיעה עד שלב חצי גמר הגביע.

בעונת  ירדה הקבוצה לליגה ההונגרית השנייה.

## תארים
***אליפויות [[ליגת העל ההונגרית]]** (7): 2005, 2006, 2007, 2009, 2010, 2012, 2014
***[[הגביע ההונגרי]]** (6): 1999, 2001, 2008, 2010, 2012, 2013
***גביע הליגה ההונגרי** (1): 2010
***הסופרקאפ ההונגרי** (5): 2005, 2006, 2007, 2009, 2010

## קישורים חיצוניים

* 

קטגוריה:קבוצות כדורגל הונגריות
קטגוריה:דברצן
קטגוריה:קבוצות כדורגל שהוקמו ב-1902
God game

**God game** (בתרגום חופשי לעברית: **משחק אלוהות**) היא סוגת משחקי וידאו בה השחקן מבצע תפקיד או מנהל ארגון כלשהו בחייו ובדרכי התנהלותו, ואינו מגלם או מפעיל דמות מרכזית כלשהי. במשחקים מסוג זה, השחקן מקבל את תפקיד הישות הכול-יכולה כביכול, שיש לה חופש בחירה ופעולה ומטרתה לעצב את מושא המשחק. 

אחד המשחקים הראשונים בז'אנר היה אוטופיה.
מספר משחקים בולטים בז'אנר כוללים את סדרת משחקי סים סיטי, המאפשרים לבנות ולתכנן עיר, או את סדרת משחקי The Sims, בהם השחקן שולט בתושבי העיר עצמם ומנחה אותם בחייהם. משחקים אחרים מתרחשים בקנה מידה גדול יותר, כגון זה של עם או תרבות - כגון במשחקי Civilization - ואף גזע שלם, מינקות ועד לשיא אבולוציוני, כפי המתרחש במשחק ספור.

למשחקים אלו אין תמיד תנאי ניצחון חד-משמעיים, ובחלקם אין בכלל, והאתגר המוצג לשחקן הוא להמשיך ולנהל את מושא המשחק באופן הטוב ביותר לאורך זמן. גם כאשר ישנם תנאי ניצחון אשר אמורים להוביל לסיום המשחק - לעיתים יכול השחקן לבחור להמשיך ולנהל את מושא המשחק גם לאחר שהשיג אותם, ולאורך פרק זמן בלתי מוגבל, לבחירתו.

## ראו גם
* ערכים על משחקי אלוהות
* משחקי בניית ערים

## הערות שוליים

*
קטגוריה:סוגות משחקי וידאו
קטגוריה:משחקי סימולציה ממוחשבים
קטגוריה:משחקי אסטרטגיה ממוחשבים
לואי דיאמר

**לואי-ז'וזף דיאמר** (בצרפתית: **Louis-Joseph Diémer**; 14 בפברואר 1843, פריז – 21 בדצמבר 1919, פריז) היה פסנתרן, מלחין ונגן עוגב צרפתי.

## קורות חייו

דיאמר למד בקונסרבטואר של פריז, שם זכה בפרסים ראשונים בפסנתר, הרמוניה וליווי, קונטרפונקט ופוגה וסולפז', ובפרס שני בעוגב. מוריו היו אנטואן מרמונטל לפסנתר, אמברואז תומא להלחנה ופרנסואה בנואה לעוגב.

תוך זמן קצר עשה לו שם כווירטואוז ויצא למסעות קונצרטים עם הכנר פבלו סרסטה. בקונסרבטואר לימד, בין השאר, את אדואר ריזלר, אלפרד קורטו, לאזאר לוי, אלפרדו קאזלה, איב נאט ורובר קאסאדסי.

דיאמר עשה רבות גם לקידום השימוש בכלים עתיקים כשהגיש סדרת הופעות בצ'מבלו במסגרת התערוכה העולמית של פריז (1889) ותרם לייסוד "האגודה לכלי נגינה עתיקים".

תפוקתו של דיאמר כמלחין כללה קונצ'רטו לפסנתר ומספר רב של יצירות סלוניות, שכולן נשכחו פחות או יותר במשך השנים.

## יצירות שהוקדשו ללואי דיאמר

סזר פרנק חיבר בשבילו את יצירתו "וריאציות סימפוניות" ואדואר לאלו הקדיש לו את הקונצ'רטו שלו לפסנתר בפה מינור.

## הקלטות

דיאמר היה בן הפסנתרנים הראשונים שהקליטו לגראמופון. על הקלטותיו נאמר, שהן מציגות את מיטב ההיבטים של אסכולת הפסנתר הצרפתית במאה ה-19 - צלילות, דגש ושליטה בתרוצות מהירות של צלילים נפרדים (detaché) וסולמות שקופים בפיאניסימו. הן מצדיקות בבירור את התואר שנתנה לדיאמר העיתונות הצרפתית, "מלך הסולם והטריל".." הן מאשרות גם את דברי תלמידו לאזאר לוי, שגם השפעתו הוא ניכרה בזירת המוזיקה הצרפתית. וכך כתב לוי, "הדייקנות המדהימה של נגינתו [של דיאמר], הטרילים האגדיים שלו, צלילות הדעת והמתינות השקולה של סגנונו, עשו אותו לפסנתרן המצוין שכולנו הערצנו."

## לקריאה נוספת
* שנברג, הרולד, "הפסנתרנים הדגולים" (ניו יורק: סיימון ושוסטר, 1987, 1963)

## קישורים חיצוניים

* IMSLP
* האסכולה הצרפתית: לואי דיאמר ותלמידיו 
* לואי דיאמר וצ'מבלו טאסקין משנת 1769
* 

## הערות שוליים




קטגוריה:פסנתרנים צרפתים
קטגוריה:נגני עוגב צרפתים
קטגוריה:מלחינים צרפתים במאה ה-19
קטגוריה:מלחינים צרפתים במאה ה-20
קטגוריה:צרפתים שנולדו ב-1843
קטגוריה:צרפתים שנפטרו ב-1919
ג'וליאן רוטר

**ג'וליאן רוטר** (באנגלית: **Julian B. Rotter**; 22 באוקטובר 1916 – 6 בינואר 2014) היה פסיכולוג יהודי-אמריקאי שפיתח תאוריות רבות-השפעה בפסיכולוגיה, ובהן תאוריית הלמידה החברתית ומוקד שליטה.

## קורות חיים
נולד בברוקלין, ניו יורק, בן להורים יהודים שהיגרו לארצות הברית. למד כימיה בברוקלין קולג', שם הושפע מסלומון אש שלימד בקולג', ופנה ללימודי פסיכולוגיה. הוא סיים תואר שני באוניברסיטת איווה, שם למד אצל קורט לוין. התמחה בבית החולים וורוצ'סטר, שם פגש את קלרה ברנס שהתמחתה גם היא, והם נישאו; נולדו להם שני ילדים. ב-1941 סיים לימודי דוקטורט באוניברסיטת אינדיאנה. במהלך לימודיו הושפע מהתאוריות של אלפרד אדלר, קלארק הול, פרדריק סקינר ואדוארד טולמן. 

במהלך מלחמת העולם השנייה היה יועץ ופסיכולוג עבור הצבא האמריקני. לאחר המלחמה עבד כראש התוכנית לפסיכולוגיה קלינית באוניברסיטת המדינה של אוהיו. ב-1963 עבר לאוניברסיטת קונטיקט וכיהן כראש מערך ההכשרה הקלינית, ושם עבד עד לפרישתו. בתקופה זו פיתח את "Interpersonal Trust Scale", מדד להערכת הבדלים בינאישיים באישיות.

## קישורים חיצוניים

* ג'וליאן רוטר בלקסיקון הפסיכולוגי "בטיפולנט"
* ג'וליאן רוטר ותאוריית הלמידה החברתית 

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:ברוקלין: אישים
קטגוריה:פסיכולוגים יהודים אמריקאים
קטגוריה:פסיכותרפיסטים יהודים
קטגוריה:פסיכולוגיה קוגניטיבית
קטגוריה:פסיכותרפיסטים אמריקאים
קטגוריה:בוגרי ברוקלין קולג'
קטגוריה:בוגרי אוניברסיטת איווה
קטגוריה:בעלי תואר דוקטור מאוניברסיטת אינדיאנה
קטגוריה:סגל אוניברסיטת המדינה של אוהיו
קטגוריה:אמריקאים שנולדו ב-1916
קטגוריה:אמריקאים שנפטרו ב-2014